title: 2010/674/ES: 2010 m. liepos 26 d. Tarybos sprendimas dėl Europos Sąjungos, Islandijos, Lichtenšteino ir Norvegijos susitarimo dėl 2009–2014 m. EEE finansinio mechanizmo, Europos Sąjungos ir Norvegijos susitarimo dėl 2009–2014 m. Norvegijos finansinio mechanizmo, Europos ekonominės bendrijos ir Islandijos susitarimo papildomo protokolo dėl specialių nuostatų, taikomų tam tikroms į Europos Sąjungą importuojamoms žuvims ir žuvininkystės produktams 2009–2014 m., ir Europos ekonominės bendrijos ir Norvegijos susitarimo papildomo protokolo dėl specialių nuostatų, taikomų tam tikroms į Europos Sąjungą importuojamoms žuvims ir žuvininkystės produktams 2009–2014 m., pasirašymo ir laikino taikymo#Europos Sąjungos, Islandijos, Lichtenšteino Kunigaikštystės ir Norvegijos Karalystės susitarimas dėl 2009–2014 m. EEE finansinio mechanizmo#Norvegijos Karalystės ir Europos Sąjungos susitarimas dėl 2009–2014 m. Norvegijos finansinio mechanizmo#Europos ekonominės bendrijos ir Islandijos Respublikos susitarimo papildomas protokolas#Europos ekonominės bendrijos ir Norvegijos Karalystės susitarimo papildomas protokolas

text:
9.11.2010

               LT

               Europos Sąjungos oficialusis leidinys

               L 291/1

         TARYBOS SPRENDIMAS
   2010 m. liepos 26 d.
   dėl Europos Sąjungos, Islandijos, Lichtenšteino ir Norvegijos susitarimo dėl 2009–2014 m. EEE finansinio mechanizmo, Europos Sąjungos ir Norvegijos susitarimo dėl 2009–2014 m. Norvegijos finansinio mechanizmo, Europos ekonominės bendrijos ir Islandijos susitarimo papildomo protokolo dėl specialių nuostatų, taikomų tam tikroms į Europos Sąjungą importuojamoms žuvims ir žuvininkystės produktams 2009–2014 m., ir Europos ekonominės bendrijos ir Norvegijos susitarimo papildomo protokolo dėl specialių nuostatų, taikomų tam tikroms į Europos Sąjungą importuojamoms žuvims ir žuvininkystės produktams 2009–2014 m., pasirašymo ir laikino taikymo
   (2010/674/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 217 straipsnį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               2009 m. balandžio 30 d. baigė galioti šie finansiniai mechanizmai ir bendradarbiavimo programos:

                           —

                           Europos ekonominės erdvės susitarimo (toliau – EEE susitarimas) 38a protokole (1) numatytas 2004–2009 m. EEE finansinis mechanizmas, kuris buvo papildytas 2007 m. Bulgarijai ir Rumunijai tapus EEE susitarimo Susitariančiosiomis Šalimis (2);

                           —

                           Norvegijos Karalystės ir Europos bendrijos susitarime dėl Norvegijos finansinio mechanizmo 2004–2009 m. (3) numatytas 2004–2009 m. Norvegijos finansinis mechanizmas;

                           —

                           Bendradarbiavimo programa, minėta Europos bendrijos ir Norvegijos Karalystės susitarime pasikeičiant laiškais dėl Bendradarbiavimo programos ekonomikos augimui ir tvariai plėtrai Bulgarijoje skatinti (4); ir

                           —

                           Bendradarbiavimo programa, minėta Europos bendrijos ir Norvegijos Karalystės susitarime pasikeičiant laiškais dėl Bendradarbiavimo programos ekonomikos augimui ir tvariai plėtrai Rumunijoje skatinti (5).

               (2)

               Būtina toliau mažinti ekonominius ir socialinius skirtumus Europos ekonominėje erdvėje. Todėl reikėtų parengti naują EEE ELPA valstybių finansinių įnašų mechanizmą ir naują Norvegijos finansinį mechanizmą.

               (3)

               Šiuo tikslu Komisija Sąjungos vardu derėjosi dėl susitarimo su Islandija, Lichtenšteinu ir Norvegija dėl naujo 2009–2014 m. EEE finansinio mechanizmo, o taip pat dėl to susitarimo priedo. Priedas bus sudarytas kaip EEE susitarimo 38b protokolas. Tuo pačiu tikslu Komisija Sąjungos vardu derėjosi dėl susitarimo su Norvegija dėl naujo 2009–2014 m. Norvegijos finansinio mechanizmo.

               (4)

               Šie susitarimai turėtų būti pasirašyti su sąlyga, kad jie bus sudaryti vėliau.

               (5)

               Specialios nuostatos, taikomos tam tikroms į Sąjungą importuojamoms Islandijos ir Norvegijos kilmės žuvims ir žuvininkystės produktams, numatytos toliau išvardytuose protokoluose, baigė galioti 2009 m. balandžio 30 d. ir turėtų būti peržiūrėtos vadovaujantis kiekvieno iš tų protokolų 2 straipsniu:

                           —

                           Papildomas protokolas prie Europos ekonominės bendrijos ir Islandijos Respublikos susitarimo, susijęs su Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimu į Europos Sąjungą (6);

                           —

                           Papildomas protokolas prie Europos ekonominės bendrijos ir Norvegijos Karalystės susitarimo, susijęs su Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimu į Europos Sąjungą (7);

                           —

                           Papildomas Europos ekonominės bendrijos ir Islandijos Respublikos susitarimo protokolas, sudaromas dėl Bulgarijos Respublikos ir Rumunijos įstojimo į Europos Sąjungą (8);

                           —

                           Papildomas Europos ekonominės bendrijos ir Norvegijos Karalystės susitarimo protokolas, sudaromas dėl Bulgarijos Respublikos ir Rumunijos įstojimo į Europos Sąjungą (9).

               (6)

               Šiuo tikslu Komisija Sąjungos vardu derėjosi dėl laisvosios prekybos susitarimų naujų papildomų protokolų atitinkamai su Islandija ir Norvegija, kuriuose būtų numatytos specialios nuostatos, taikomos tam tikroms į Sąjungą importuojamoms Islandijos ir Norvegijos kilmės žuvims ir žuvininkystės produktams 2009–2014 m. laikotarpiu.

               (7)

               Šie papildomi protokolai turėtų būti pasirašyti su sąlyga, kad jie bus sudaryti vėliau.

               (8)

               Esamų finansinių mechanizmų pakeitimas naujais mechanizmais, susijusiais su skirtingais laikotarpiais, skirtingu fondų dydžiu ir skirtingomis įgyvendinimo nuostatomis, taip pat koncesijų, susijusių su tam tikromis žuvimis ir žuvininkystės produktais, visumos atnaujinimas ir pratęsimas, sudaro svarbią asociacijos su EEE ELPA valstybėmis plėtrą, kuri pateisina rėmimąsi Sutarties dėl Europos Sąjungos veikimo 217 straipsniu.

               (9)

               Kol bus baigtos jų sudarymui būtinos procedūros, 4 konstatuojamojoje dalyje nurodyti susitarimai ir 7 konstatuojamojoje dalyje nurodyti protokolai turėtų būti taikomi laikinai,

         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas toliau išvardytų susitarimų ir protokolų pasirašymas su sąlyga, kad jie bus sudaryti:

               —

               Europos Sąjungos, Islandijos, Lichtenšteino Kunigaikštystės ir Norvegijos Karalystės susitarimas dėl 2009–2014 m. EEE finansinio mechanizmo ir jo priedas;

               —

               Europos Sąjungos ir Norvegijos Karalystės susitarimas dėl 2009–2014 m. Norvegijos finansinio mechanizmo;

               —

               Europos ekonominės bendrijos ir Islandijos Respublikos susitarimo papildomas protokolas ir jo priedas;

               —

               Europos ekonominės bendrijos ir Norvegijos Karalystės susitarimo papildomas protokolas ir jo priedas.

         Susitarimų ir papildomų protokolų bei jų priedų tekstai pridedami prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti šiuos susitarimus ir protokolus su sąlyga, kad jie bus sudaryti.
   3 straipsnis
   Tol, kol bus baigtos jų sudarymui reikalingos procedūros, 1 straipsnyje nurodyti susitarimai ir protokolai laikinai taikomi nuo toliau nurodytų datų:

               —

               Europos Sąjungos, Islandijos, Lichtenšteino Kunigaikštystės ir Norvegijos Karalystės susitarimas dėl 2009–2014 m. EEE finansinio mechanizmo ir jo priedas – nuo pirmosios pirmo mėnesio, einančio po paskutinio pranešimo deponavimo šiuo tikslu, dienos;

               —

               Europos Sąjungos ir Norvegijos Karalystės susitarimas dėl 2009–2014 m. Norvegijos finansinio mechanizmo – nuo pirmosios pirmo mėnesio, einančio po paskutinio pranešimo deponavimo šiuo tikslu, dienos;

               —

               Europos ekonominės bendrijos ir Islandijos Respublikos susitarimo papildomas protokolas ir jo priedas – nuo pirmosios trečio mėnesio, einančio po paskutinio pranešimo deponavimo šiuo tikslu, dienos;

               —

               Europos ekonominės bendrijos ir Norvegijos Karalystės susitarimo papildomas protokolas ir jo priedas – nuo pirmosios trečio mėnesio, einančio po paskutinio pranešimo deponavimo šiuo tikslu, dienos.

         4 straipsnis
   Šis sprendimas įsigalioja jo priėmimo dieną.

      Priimta Briuselyje 2010 m. liepos 26 d.

            Tarybos vardu

            Pirmininkas

         S. VANACKERE

      (1)  OL L 130, 2004 4 29, p. 14 (dar nepaskelbtas lietuvių kalba).

      (2)  OL L 221, 2007 8 25, p. 18.

      (3)  OL L 130, 2004 4 29, p. 81 (dar nepaskelbtas lietuvių kalba).

      (4)  OL L 221, 2007 8 25, p. 46.

      (5)  OL L 221, 2007 8 25, p. 52.

      (6)  OL L 130, 2004 4 29, p. 85 (dar nepaskelbtas lietuvių kalba).

      (7)  OL L 130, 2004 4 29, p. 89 (dar nepaskelbtas lietuvių kalba).

      (8)  OL L 221, 2007 8 25, p. 58.

      (9)  OL L 221, 2007 8 25, p. 62.

      Europos Sąjungos, Islandijos, Lichtenšteino Kunigaikštystės ir Norvegijos Karalystės
      SUSITARIMAS
      dėl 2009–2014 m. EEE finansinio mechanizmo
      EUROPOS SĄJUNGA,
      ISLANDIJA,
      LICHTENŠTEINO KUNIGAIKŠTYSTĖ,
      NORVEGIJOS KARALYSTĖ,
      KADANGI Europos ekonominės erdvės susitarimo (toliau – EEE susitarimas) Šalys susitarė, kad reikia mažinti regionų socialinius ir ekonominius skirtumus ir siekti, kad būtų skatinamas nuolatinis ir harmoningas prekybos ir ekonominių santykių tarp jų stiprinimas;
      KADANGI siekdamos šio tikslo ELPA valstybės parengė Europos ekonominės erdvės finansinį mechanizmą;
      KADANGI nuostatos, susijusios su 2004–2009 m. EEE finansinio mechanizmo valdymu, buvo išdėstytos EEE susitarimo 38a protokole ir 38a protokolo papildyme;
      KADANGI reikia mažinti ekonominius ir socialinius skirtumus Europos ekonominėje erdvėje ir parengti naują EEE ELPA valstybių finansinių įnašų 2009–2014 m. laikotarpiu mechanizmą,
      NUSPRENDĖ SUDARYTI ŠĮ SUSITARIMĄ:
      1 straipsnis
      EEE susitarimo 117 straipsnio tekstas pakeičiamas taip:

         „Finansinius mechanizmus reglamentuojančios nuostatos pateikiamos 38 ir 38a protokoluose, 38a protokolo papildyme ir 38b protokole.“

      2 straipsnis
      Į EEE susitarimą po 38a protokolo įterpiamas naujas 38b protokolas. 38b protokolo tekstas pateikiamas šio Susitarimo priede.
      3 straipsnis
      Šį Susitarimą Šalys ratifikuoja arba patvirtina pagal savo nustatytą tvarką. Ratifikavimo arba patvirtinimo dokumentai deponuojami Europos Sąjungos Tarybos Generaliniame sekretoriate.
      Susitarimas įsigalioja pirmąją antro mėnesio nuo paskutinio ratifikavimo arba patvirtinimo dokumento deponavimo dieną.
      Tol, kol bus baigtos 1 ir 2 dalyse nurodytos procedūros, šis Susitarimas laikinai taikomas nuo pirmosios pirmo mėnesio, einančio po paskutinio pranešimo deponavimo šiuo tikslu, dienos.
      4 straipsnis
      Šis vienu originaliu egzemplioriumi anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių, islandų ir norvegų kalbomis sudarytas Susitarimas, kurio tekstas kiekviena iš šių kalbų yra vienodai autentiškas, deponuojamas Europos Sąjungos Tarybos Generaliniame sekretoriate, kuris patvirtintą kopiją perduos kiekvienai šio Susitarimo Šaliai.

         Съставено в Брюксел на двадесет и осми юли две хиляди и десета година и деветнадесети август две хиляди и десета година.
         Hecho en Bruselas, el veintiocho de julio de dos mil diez y el diecinueve de agosto de dos mil diez.
         V Bruselu dne 28. července 2010 a 19. srpna 2010.
         Udfærdiget i Bruxelles, den 28. juli 2010 og den 19. august 2010.
         Geschehen zu Brüssel am 28. Juli 2010 und am 19. August 2010.
         Brüsselis kahe tuhande kümnenda aasta juulikuu kahekümne kaheksandal ja augustikuu üheksateistkümnendal päeval
         Έγινε στις Βρυξέλλες, στις 28 Iουλίου 2010 και στις 19 Αυγούστου 2010.
         Done at Brussels on the twenty-eighth day of July and on the nineteenth day of August in the year two thousand and ten.
         Fait à Bruxelles, le vingt-huit juillet deux mil dix et le dix-neuf août deux mil dix.
         Fatto a Bruxelles, addì ventotto luglio duemiladieci e diciannove agosto duemiladieci.
         Briselē, 2010. gada 28. jūlijā un 2010. gada 19. augustā
         Priimta Briuselyje 2010 m. liepos 28 d. ir 2010 m. rugpjūčio 19 d.
         Kelt Brüsszelben, a kétezer-tizedik év július havának huszonnyolcadik napján és a kétezer-tizedik év augusztus havának tizenkilencedik napján.
         Magħmul fi Brussell, it-28 ta’ Lulju 2010 u d-19 ta’ Awwissu 2010.
         Gedaan te Brussel, 28 juli 2010 en 19 augustus 2010.
         Sporządzono w Brukseli dnia 28 lipca 2010 r. i 19 sierpnia 2010 r.
         Feito em Bruxelas, em vinte e oito de Julho de dois mil e dez e em dezanove de Agosto de dois mil e dez.
         Întocmit la Bruxelles, 28 iulie 2010 și 19 august 2010.
         V Bruseli dvadsiateho ôsmeho júla dvetisícdesať a devätnásteho augusta dvetisícdesať.
         V Bruslju, 28. julija 2010 in 19. avgusta 2010.
         Tehty Brysselissä, kahdentenakymmenentenäkahdeksantena päivänä heinäkuuta vuonna kaksituhattakymmenen ja yhdeksäntenätoista päivänä elokuuta vuonna kaksituhattakymmenen
         Som skedde i Bryssel den tjugoåttonde juli tjugohundratio och den nittonde augusti tjugohundratio.
         Gert í Brussel, 28. júlí 2010 og 19. ágúst 2010.
         Utferdiget i Brussel, den 28. juli 2010 og den 19. august 2010.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l’Union européenne
            Per l’Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            Fyrir Ísland

            Für das Fürstentum Liechtenstein

            For Konveriket Norge

         PRIEDAS

            2009–2014 M. EEE FINANSINIO MECHANIZMO

            38 B PROTOKOLAS

         1 straipsnis
         Islandija, Lichtenšteinas ir Norvegija (toliau – ELPA valstybės) finansiniais įnašais 3 straipsnyje išvardytose prioritetinėse srityse padeda mažinti socialinius ir ekonominius skirtumus Europos ekonominėje erdvėje ir stiprinti ryšius su valstybėmis naudos gavėjomis.
         2 straipsnis
         1 straipsnyje numatyto finansinio įnašo bendra suma yra 988,5 mln. EUR; ji išmokama metinėmis 197,7 mln. EUR dalimis nuo 2009 m. gegužės 1 d. iki 2014 m. balandžio 30 d. imtinai.
         3 straipsnis
         1.   Finansiniai įnašai skiriami šioms prioritetinėms sritims:

                     a)

                     aplinkos apsauga ir valdymas;

                     b)

                     kova su klimato kaita ir atsinaujinančioji energija;

                     c)

                     pilietinė visuomenė;

                     d)

                     žmogaus ir socialinė raida;

                     e)

                     kultūros paveldo apsauga.

               2.   Iš šių lėšų galima finansuoti ir akademinius tyrimus, jei jie yra susiję su viena ar keliomis išvardytomis prioritetinėmis sritimis.
         3.   Orientacinis tikslas – kiekvienai valstybei naudos gavėjai skirti bent 30 % lėšų a ir b prioritetinėms sritims drauge sudėjus ir 10 % c prioritetinei sričiai. Prioritetinės sritys, vadovaujantis 8 straipsnio 2 dalyje nustatyta tvarka, atrenkamos, telkiamos ir pritaikomos lanksčiai, atsižvelgiant į skirtingas kiekvienos valstybės naudos gavėjos reikmes, valstybių naudos gavėjų ir įnašo dydį.
         4 straipsnis
         1.   ELPA įnašas neviršija 85 % programos išlaidų. Tam tikrais atvejais jis gali būti iki 100 % programos išlaidų.
         2.   Laikomasi taikomų valstybės pagalbos taisyklių.
         3.   Europos Komisija peržiūri visas programas bei jų esminius pakeitimus ir vertina, ar jie atitinka Europos Sąjungos tikslus.
         4.   ELPA valstybės atsako tik už tai, kad programoms būtų skiriama lėšų pagal sutartą planą. Neprisiimama jokios atsakomybės trečiųjų šalių atžvilgiu.
         5 straipsnis
         Lėšos skiriamos šioms valstybėms naudos gavėjoms: Bulgarijai, Čekijai, Estijai, Graikijai, Ispanijai, Kiprui, Latvijai, Lietuvai, Vengrijai, Maltai, Lenkijai, Portugalijai, Rumunijai, Slovėnijai ir Slovakijai.
         2009 m. gegužės 1 d.–2013 m. gruodžio 31 d. laikotarpiu Ispanijai skiriama 45,85 mln. EUR laikinosios pagalbos. Atsižvelgiant į laikinus pakeitimus, likusios lėšos paskirstomos taip:

                     Lėšos
                     (mln. EUR)

                     Bulgarija

                     78,60

                     Čekija

                     61,40

                     Estija

                     23,00

                     Graikija

                     63,40

                     Kipras

                     3,85

                     Latvija

                     34,55

                     Lietuva

                     38,40

                     Vengrija

                     70,10

                     Malta

                     2,90

                     Lenkija

                     266,90

                     Portugalija

                     57,95

                     Rumunija

                     190,75

                     Slovėnija

                     12,50

                     Slovakija

                     38,35

               6 straipsnis
         2011 m. lapkričio mėn. ir 2013 m. lapkričio mėn. atliekama peržiūra, kad dar nepaskirstytos turimos lėšos būtų skiriamos bet kurioje valstybėje naudos gavėjoje vykdomiems itin prioritetiniams projektams.
         7 straipsnis
         1.   Šiame protokole numatyti finansiniai įnašai atidžiai koordinuojami su Norvegijos įnašu, numatomu pagal dvišalį Norvegijos finansinį mechanizmą.
         2.   ELPA valstybės visų pirma užtikrina, kad paraiškų teikimo tvarka ir įgyvendinimo ypatumai abiems ankstesnėje dalyje nurodytiems mechanizmams būtų iš esmės vienodi.
         3.   Prireikus atsižvelgiama į bet kokius aktualius Europos Sąjungos sanglaudos politikos pokyčius.
         8 straipsnis
         Įgyvendinant EEE finansinį mechanizmą laikomasi tokių nuostatų:

                     1.

                     Visais įgyvendinimo etapais laikomasi didžiausio skaidrumo, atskaitomybės ir rentabilumo principų, taip pat gero valdymo, tvarios plėtros ir lyčių lygybės principų. EEE finansinio mechanizmo tikslų siekiama glaudžiai bendradarbiaujant valstybėms naudos gavėjoms ir ELPA valstybėms.

                     2.

                     Kad veikla būtų įgyvendinama veiksmingai ir tikslingai ir kad būtų atsižvelgiama į konkrečios šalies prioritetus, ELPA valstybės su kiekviena valstybe naudos gavėja sudaro susitarimo memorandumą, kuriame išdėstoma daugiametė veiklos programa ir nustatomos valdymo ir kontrolės struktūros.

                     3.

                     Sudariusios susitarimo memorandumą, valstybės naudos gavėjos siūlo programas. ELPA valstybės vertina ir tvirtina jų siūlomas programas bei su valstybėmis naudos gavėjomis sudaro dotacijų susitarimus. Programos išsamumo lygis priklauso nuo skiriamų lėšų dydžio. Tam tikrais atvejais programas gali sudaryti keletas projektų, įskaitant jų atrankos, tvirtinimo ir kontrolės sąlygas, vadovaujantis 8 dalyje nurodytomis įgyvendinimo nuostatomis.
                     Už sutartų programų įgyvendinimą atsako valstybės naudos gavėjos. Valstybės naudos gavėjos nustato tinkamą valdymo ir kontrolės sistemą, kad užtikrintų aiškų įgyvendinimą ir valdymą.

                     4.

                     Kad būtų užtikrintas kuo didesnis dalyvavimas, prireikus, rengiantis su finansiniu įnašu susijusiai veiklai, ją įgyvendinant, stebint ir vertinant užmezgama partnerystė. Partneriais, inter alia, gali būti vietos, regioninio ir nacionalinio lygmens subjektai, taip pat privačiojo sektoriaus, pilietinės visuomenės atstovai, socialiniai partneriai valstybėse naudos gavėjose ir ELPA valstybėse.

                     5.

                     EEE finansinio mechanizmo valdymo kontrolės sistema užtikrina, kad būtų laikomasi patikimo finansų valdymo principo. ELPA valstybės kontrolę atlikti gali laikydamosi vidaus reikalavimų. Valstybės naudos gavėjos šiuo tikslu teikia visą būtiną paramą, informaciją ir dokumentus. Pažeidimų atveju ELPA valstybės gali sustabdyti finansavimą ir pareikalauti grąžinti skirtas lėšas.

                     6.

                     Projektai, vykdomi valstybėse naudos gavėjose pagal daugiametę veiklos programą, gali būti įgyvendinami bendradarbiaujant valstybėse naudos gavėjose ir ELPA valstybėse veikiantiems subjektams, laikantis viešųjų pirkimų taisyklių.

                     7.

                     ELPA valstybių patiriamos valdymo išlaidos dengiamos iš 2 straipsnyje nurodytos bendros sumos; jos bus patikslintos įgyvendinimo nuostatose, nurodytose 8 dalyje.

                     8.

                     ELPA valstybės įsteigia komitetą, kuris valdys EEE finansinį mechanizmą. ELPA valstybės, pasikonsultavusios su valstybėmis naudos gavėjomis, paskelbs papildomas EEE finansinio mechanizmo įgyvendinimo nuostatas. ELPA valstybės siekia šias nuostatas paskelbti iki susitarimo memorandumo pasirašymo.

               9 straipsnis
         Pasibaigus penkerių metų laikotarpiui ir nedarant poveikio Susitarimu nustatytoms teisėms ir įsipareigojimams, Susitariančiosios Šalys, atsižvelgdamos į Susitarimo 115 straipsnį, iš naujo nagrinės, ar reikia mažinti Europos ekonominės erdvės valstybių ekonominius ir socialinius skirtumus.

      Norvegijos Karalystės ir Europos Sąjungos
      SUSITARIMAS
      dėl 2009–2014 m. Norvegijos finansinio mechanizmo
      1 straipsnis
      Norvegijos Karalystė įsipareigoja penkerius metus finansiniais įnašais per atskirą Norvegijos finansinį mechanizmą padėti mažinti socialinius ir ekonominius skirtumus Europos ekonominėje erdvėje ir stiprinti ryšius su valstybėmis naudos gavėjomis 3 straipsnyje išvardytose prioritetinėse srityse.
      2 straipsnis
      1 straipsnyje numatyto finansinio įnašo bendra suma yra 800 mln. EUR; ji išmokama metinėmis 160 mln. EUR dalimis nuo 2009 m. gegužės 1 d. iki 2014 m. balandžio 30 d. imtinai.
      3 straipsnis
      Finansiniai įnašai skiriami šioms prioritetinėms sritims:

                  a)

                  anglies dioksido surinkimas ir saugojimas;

                  b)

                  ekologinės pramonės inovacijos;

                  c)

                  moksliniai tyrimai ir stipendijos;

                  d)

                  žmogaus ir socialinė raida;

                  e)

                  teisingumas ir vidaus reikalai;

                  f)

                  tinkamų darbo vietų kūrimas ir trišalis dialogas.

            Orientacinis tikslas – a prioritetinei sričiai skirti bent 20 %. Bus atsižvelgiama į skirtingas valstybių naudos gavėjų reikmes ir dydį.
      Skirstant lėšas kaip nurodyta 5 straipsnyje, 1 % kiekvienai valstybei naudos gavėjai skiriamų lėšų atidedamas į Tinkamų darbo vietų kūrimo ir trišalio dialogo fondą, kuriam vadovauja Norvegijos Karalystės paskirtas subjektas.
      4 straipsnis
      Norvegijos Karalystės įnašas neviršija 85 % programos išlaidų. Tam tikrais atvejais jis gali būti iki 100 % programos išlaidų.
      Laikomasi taikomų valstybės pagalbos taisyklių.
      Europos Komisija peržiūri visas programas ir bet kokius esminius jų pakeitimus ir vertina, ar jie atitinka Europos Sąjungos tikslus.
      Norvegijos Karalystė atsako tik už tai, kad programoms būtų skiriama lėšų pagal sutartą planą. Neprisiimama jokios atsakomybės trečiųjų šalių atžvilgiu.
      5 straipsnis
      Lėšos skiriamos šioms valstybėms naudos gavėjoms: Bulgarijai, Čekijai, Estijai, Kiprui, Latvijai, Lietuvai, Vengrijai, Maltai, Lenkijai, Rumunijai, Slovėnijai ir Slovakijai, ir paskirstomos taip:

                  Valstybė naudos gavėja

                  Lėšos (mln. EUR)

                  Bulgarija

                  48,00

                  Kipras

                  4,00

                  Čekija

                  70,40

                  Estija

                  25,60

                  Latvija

                  38,40

                  Lietuva

                  45,60

                  Vengrija

                  83,20

                  Malta

                  1,60

                  Lenkija

                  311,20

                  Rumunija

                  115,20

                  Slovėnija

                  14,40

                  Slovakija

                  42,40

            6 straipsnis
      2011 m. lapkričio mėn. ir 2013 m. lapkričio mėn. atliekama peržiūra, kad dar nepaskirstytos turimos lėšos būtų skiriamos bet kurioje valstybėje naudos gavėjoje vykdomiems itin prioritetiniams projektams.
      7 straipsnis
      1 straipsnyje numatyti finansiniai įnašai atidžiai koordinuojami su ELPA valstybių įnašu pagal EEE finansinį mechanizmą.
      Norvegijos Karalystė visų pirma užtikrina, kad paraiškų teikimo tvarka ir įgyvendinimo ypatumai abiems ankstesnėje pastraipoje nurodytiems mechanizmams būtų iš esmės vienodi.
      Prireikus atsižvelgiama į bet kokius aktualius Europos Sąjungos sanglaudos politikos pokyčius.
      8 straipsnis
      Įgyvendinant Norvegijos finansinį mechanizmą laikomasi tokių nuostatų:

                  1.

                  Visais įgyvendinimo etapais laikomasi didžiausio skaidrumo, atskaitomybės ir rentabilumo principų, taip pat gero valdymo, tvarios plėtros ir lyčių lygybės tikslų ir principų. Norvegijos finansinio mechanizmo tikslų siekiama glaudžiai bendradarbiaujant valstybėms naudos gavėjoms ir Norvegijos Karalystei.

                  2.

                  Kad veikla būtų įgyvendinama veiksmingai ir tikslingai ir kad būtų atsižvelgiama į konkrečios šalies prioritetus, Norvegijos Karalystė su kiekviena valstybe naudos gavėja sudaro susitarimo memorandumą, kuriame išdėstoma daugiametė veiklos programa ir nurodomos valdymo ir kontrolės struktūros.

                  3.

                  Sudariusios susitarimo memorandumą, valstybės naudos gavėjos siūlo programas. Norvegijos Karalystė vertina ir tvirtina jų siūlomas programas bei su valstybėmis naudos gavėjomis sudaro dotacijų susitarimus. Programos išsamumo lygis priklauso nuo skiriamų lėšų dydžio. Tam tikrais atvejais programas gali sudaryti keletas projektų, įskaitant jų atrankos, tvirtinimo ir kontrolės sąlygas, vadovaujantis 8 dalyje nurodytomis įgyvendinimo nuostatomis.
                  Už sutartų programų įgyvendinimą atsako valstybės naudos gavėjos. Valstybės naudos gavėjos nustato tinkamą valdymo ir kontrolės sistemą, kad užtikrintų aiškų įgyvendinimą ir valdymą. Valstybės naudos gavėjos ir Norvegijos Karalystė gali susitarti, kad ypatingomis aplinkybėmis programas įgyvendintų jų paskirtas subjektas.

                  4.

                  Kad būtų užtikrintas kuo didesnis dalyvavimas, prireikus, rengiantis su finansiniais įnašais susijusiai veiklai, ją įgyvendinant, stebint ir vertinant užmezgama partnerystė. Partneriais, inter alia, gali būti vietos, regioninio ir nacionalinio lygmens subjektai, taip pat privačiojo sektoriaus, pilietinės visuomenės atstovai, socialiniai partneriai valstybėse naudos gavėjose ir Norvegijos Karalystėje.

                  5.

                  Norvegijos finansinio mechanizmo valdymo kontrolės sistema užtikrina, kad būtų laikomasi patikimo finansų valdymo principo. Norvegijos Karalystė kontrolę atlikti gali laikydamasi vidaus reikalavimų. Valstybės naudos gavėjos šiuo tikslu teikia visą būtiną paramą, informaciją ir dokumentus. Pažeidimų atveju Norvegijos Karalystė gali sustabdyti finansavimą ir pareikalauti grąžinti skirtas lėšas.

                  6.

                  Projektai, vykdomi valstybėse naudos gavėjose pagal daugiametę veiklos programą, gali būti įgyvendinami bendradarbiaujant valstybėse naudos gavėjose ir Norvegijos Karalystėje veikiantiems subjektams, laikantis viešųjų pirkimų taisyklių.

                  7.

                  Norvegijos Karalystės patiriamos valdymo išlaidos dengiamos iš 2 straipsnyje nurodytos bendros sumos; jos bus patikslintos įgyvendinimo nuostatose, nurodytose 8 dalyje.

                  8.

                  Norvegijos Karalystė arba jos įgaliotas subjektas atsako už bendrą Norvegijos finansinio mechanizmo valdymą. Norvegijos Karalystė, pasikonsultavusi su valstybėmis naudos gavėjomis, paskelbs papildomas Norvegijos finansinio mechanizmo įgyvendinimo nuostatas. Norvegijos Karalystė siekia šias nuostatas paskelbti iki susitarimo memorandumo pasirašymo.

            9 straipsnis
      Šį Susitarimą Šalys ratifikuoja arba patvirtina pagal savo nustatytą tvarką. Ratifikavimo arba patvirtinimo dokumentai deponuojami Europos Sąjungos Tarybos Generaliniame sekretoriate.
      Susitarimas įsigalioja pirmąją antro mėnesio nuo paskutinio ratifikavimo arba patvirtinimo dokumento deponavimo dieną.
      Tol, kol bus baigtos 1 ir 2 dalyse nurodytos procedūros, šis Susitarimas laikinai taikomas nuo pirmosios pirmo mėnesio, einančio po paskutinio pranešimo deponavimo šiuo tikslu, dienos.
      10 straipsnis
      Šis vienu originaliu egzemplioriumi anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir norvegų kalbomis sudarytas Susitarimas, kurio tekstas kiekviena iš šių kalbų yra vienodai autentiškas, deponuojamas Europos Sąjungos Tarybos Generaliniame sekretoriate, kuris patvirtintą kopiją perduos kiekvienai šio Susitarimo Šaliai.

         Съставено в Брюксел на двадесет и осми юли две хиляди и десета година.
         Hecho en Bruselas, el veintiocho de julio de dos mil diez.
         V Bruselu dne 28. července 2010.
         Udfærdiget i Bruxelles, den 28. juli 2010.
         Geschehen zu Brüssel am 28. Juli 2010.
         Brüsselis kahe tuhande kümnenda aasta juulikuu kahekümne kaheksandal päeval
         Έγινε στις Βρυξέλλες, στις 28 Iουλίου 2010.
         Done at Brussels on the twenty-eighth day of July in the year two thousand and ten.
         Fait à Bruxelles, le vingt-huit juillet deux mil dix.
         Fatto a Bruxelles, addì ventotto luglio duemiladieci.
         Briselē, 2010. gada 28. jūlijā
         Priimta Briuselyje 2010 m. liepos 28 d.
         Kelt Brüsszelben, a kétezer-tizedik év július havának huszonnyolcadik napján.
         Magħmul fi Brussell, it-28 ta’ Lulju 2010.
         Gedaan te Brussel, 28 juli 2010.
         Sporządzono w Brukseli dnia 28 lipca 2010 r.
         Feito em Bruxelas, em vinte e oito de Julho de dois mil e dez.
         Întocmit la Bruxelles, 28 iulie 2010.
         V Bruseli dvadsiateho ôsmeho júla dvetisícdesať.
         V Bruslju, 28. julija 2010
         Tehty Brysselissä kahdentenakymmenentenäkahdeksantena päivänä heinäkuuta vuonna kaksituhattakymmenen.
         Som skedde i Bryssel den tjugoåttonde juli tjugohundratio.
         Utferdiget i Brussel, den 28. juli 2010.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            For Konveriket Norge

      Europos ekonominės bendrijos ir Islandijos Respublikos susitarimo
      PAPILDOMAS PROTOKOLAS
      EUROPOS SĄJUNGA
      ir
      ISLANDIJA,
      ATSIŽVELGDAMOS į 1972 m. liepos 22 d. pasirašytą Europos ekonominės bendrijos ir Islandijos Respublikos susitarimą ir į dabartinę Islandijos ir Bendrijos prekybos žuvimis bei žuvininkystės produktais tvarką,
      ATSIŽVELGDAMOS į Papildomą Europos ekonominės bendrijos ir Islandijos Respublikos susitarimo protokolą, sudaromą dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo į Europos Sąjungą, ypač į jo 2 straipsnį,
      ATSIŽVELGDAMOS į Papildomą Europos ekonominės bendrijos ir Islandijos Respublikos susitarimo protokolą, sudaromą dėl Bulgarijos Respublikos ir Rumunijos stojimo į Europos Sąjungą, ypač į jo 2 straipsnį,
      NUSPRENDĖ SUDARYTI ŠĮ PROTOKOLĄ:
      1 straipsnis
      Šiame protokole ir jo priede išdėstomos specialios nuostatos, taikomos tam tikroms į Europos Sąjungą importuojamoms Islandijos kilmės žuvims ir žuvininkystės produktams.
      Šio protokolo priede nustatytos metinės neapmokestinamos tarifinės kvotos. Šios tarifinės kvotos taikomos nuo 2009 m. gegužės 1 d. iki 2014 m. balandžio 30 d. Kvotų dydžiai peržiūrimi šio laikotarpio pabaigoje atsižvelgiant į visus atitinkamus interesus.
      2 straipsnis
      Pirmųjų dvylikos mėnesių (2009 m. gegužės 1 d.–2010 m. balandžio 30 d.) neapmokestinamos tarifinės kvotos bus skiriamos nuo 2010 m. gegužės 1 d. iki 2011 m. balandžio 30 d.
      Jeigu nuo 2010 m. gegužės 1 d. iki 2011 m. balandžio 30 d. tos tarifinės kvotos nebus visiškai išnaudotos, jų likutis perkeliamas į laikotarpį nuo 2011 m. gegužės 1 d. iki 2012 m. balandžio 30 d. Todėl su tarifinėmis kvotomis, taikomomis nuo 2010 m. gegužės 1 d. iki 2011 m. balandžio 30 d., susijęs išskaitymas sustabdomas antrą Komisijos darbo dieną, einančią po 2011 m. rugsėjo 1 d. Kitą darbo dieną nepanaudotas kvotų likutis perkeliamas į atitinkamą tarifinę kvotą, taikomą nuo 2011 m. gegužės 1 d. iki 2012 m. balandžio 30 d. Nuo tos dienos jokios konkrečios tarifinės kvotos, taikytos nuo 2010 m. gegužės 1 d. iki 2011 m. balandžio 30 d., atgaline data neišskaitomos ir negrąžinamos.
      3 straipsnis
      Šį protokolą Susitariančiosios Šalys ratifikuoja arba patvirtina pagal savo nustatytą tvarką. Ratifikavimo arba patvirtinimo dokumentai deponuojami Europos Sąjungos Tarybos Generaliniame sekretoriate.
      Jis įsigalioja pirmąją antro mėnesio nuo paskutinio ratifikavimo arba patvirtinimo dokumento deponavimo dieną.
      Tol, kol bus baigtos 1 ir 2 dalyse nurodytos procedūros, šis Protokolas laikinai taikomas nuo pirmosios trečio mėnesio, einančio po paskutinio pranešimo deponavimo šiuo tikslu, dienos.
      4 straipsnis
      Šis vienu originaliu egzemplioriumi anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir islandų kalbomis sudarytas protokolas, kurio tekstas kiekviena iš šių kalbų yra vienodai autentiškas, deponuojamas Europos Sąjungos Tarybos Generaliniame sekretoriate, kuris patvirtintą kopiją perduos kiekvienai šio Susitarimo Šaliai.

         Съставено в Брюксел на двадесет и осми юли две хиляди и десета година.
         Hecho en Bruselas, el veintiocho de julio de dos mil diez.
         V Bruselu dne 28. července 2010.
         Udfærdiget i Bruxelles, den 28. juli 2010.
         Geschehen zu Brüssel am 28. Juli 2010.
         Brüsselis kahe tuhande kümnenda aasta juulikuu kahekümne kaheksandal päeval
         'Εγινε στις Βρυξέλλες, στις 28 Iουλίου 2010.
         Done at Brussels on the twenty-eighth day of July in the year two thousand and ten.
         Fait à Bruxelles, le vingt-huit juillet deux mil dix.
         Fatto a Bruxelles, addì ventotto luglio duemiladieci.
         Briselē, 2010. gada 28. jūlijā
         Priimta Briuselyje 2010 m. liepos 28 d.
         Kelt Brüsszelben, a kétezer-tizedik év július havának huszonnyolcadik napján.
         Magħmul fi Brussell, it-28 ta’ Lulju 2010.
         Gedaan te Brussel, 28 juli 2010.
         Sporządzono w Brukseli dnia 28 lipca 2010 r.
         Feito em Bruxelas, em vinte e oito de Julho de dois mil e dez.
         Întocmit la Bruxelles, 28 iulie 2010.
         V Bruseli dvadsiateho ôsmeho júla dvetisícdesať.
         V Bruslju, 28. julija 2010
         Tehty Brysselissä kahdentenakymmenentenäkahdeksantena päivänä heinäkuuta vuonna kaksituhattakymmenen.
         Som skedde i Bryssel den tjugoåttonde juli tjugohundratio.
         Gert i Brussel, 28. juli 2010.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sąjungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            Fyrir Ísland

         PRIEDAS

            PROTOKOLO 1 STRAIPSNYJE NURODYTOS SPECIALIOS NUOSTATOS

         Be jau esamų tarifinių kvotų Sąjunga skiria tokias metines neapmokestinamas tarifines kvotas Islandijos kilmės produktams:

                     KN kodas

                     Produktų aprašymas

                     Metinė (5 1–4 30) tarifinė kvota (grynasis svoris, jei nenurodyta kitaip)

                     0303 51 00

                     Silkės Clupea harengus ir Clupea pallasii, sušaldytos, išskyrus kepenis, ikrus ir pienius (1)

                     950 tonų

                     0306 19 30

                     Sušaldyti norveginiai omarai (Nephrops norvegicus)

                     520 tonų

                     0304 19 35

                     Jūrinių ešerių (Sebastes spp.) filė, šviežia arba atšaldyta

                     750 tonų

            (1)  Tarifinių kvotų lengvata netaikoma prekėms, išleidžiamoms į laisvą apyvartą nuo vasario 15 d. iki birželio 15 d.

      Europos ekonominės bendrijos ir Norvegijos Karalystės susitarimo
      PAPILDOMAS PROTOKOLAS
      EUROPOS SĄJUNGA
      ir
      NORVEGIJOS KARALYSTĖ,
      ATSIŽVELGDAMOS į 1973 m. gegužės 14 d. pasirašytą Europos ekonominės bendrijos ir Norvegijos Karalystės susitarimą ir dabartinę Norvegijos ir Europos Sąjungos prekybos žuvimis bei žuvininkystės produktais tvarką,
      ATSIŽVELGDAMOS į Papildomą Europos ekonominės bendrijos ir Norvegijos Karalystės susitarimo protokolą, sudaromą dėl Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos stojimo į Europos Sąjungą, ypač į jo 2 straipsnį,
      ATSIŽVELGDAMOS į Papildomą Europos ekonominės bendrijos ir Norvegijos Karalystės susitarimo protokolą, sudaromą dėl Bulgarijos Respublikos ir Rumunijos stojimo į Europos Sąjungą, ypač į jo 2 straipsnį,
      NUSPRENDĖ SUDARYTI ŠĮ PROTOKOLĄ:
      1 straipsnis
      Šiame protokole ir jo priede išdėstomos specialios nuostatos, taikomos tam tikroms į Europos Sąjungą importuojamoms Norvegijos kilmės žuvims ir žuvininkystės produktams.
      Šio protokolo priede nustatytos metinės neapmokestinamos tarifinės kvotos. Šios tarifinės kvotos taikomos nuo 2009 m. gegužės 1 d. iki 2014 m. balandžio 30 d. Kvotų dydžiai peržiūrimi šio laikotarpio pabaigoje atsižvelgiant į visus atitinkamus interesus.
      2 straipsnis
      Tarifinė kvota, kuri turėjo būti skirta Norvegijai nuo 2009 m. gegužės 1 d. iki šio protokolo įgyvendinimo, dalijama lygiomis dalimis, skiriamomis kasmet likusį šio protokolo taikymo laiką.
      3 straipsnis
      Norvegija imasi reikiamų veiksmų, kad užtikrintų 2006 m. balandžio 21 d. karališkuoju dekretu nustatytos laisvo žuvų ir žuvininkystės produktų, iškrautų Norvegijoje iš laivų, plaukiojančių su Europos Sąjungos valstybės narės vėliava, laisvo tranzito tvarkos tęstinumą. Nustačius metines tarifines kvotas, ši tvarka taikoma 1 straipsnyje nurodytu laikotarpiu.
      4 straipsnis
      Šio protokolo priede nurodytoms tarifinėms kvotoms taikomos 1973 m. gegužės 14 d. pasirašyto Europos ekonominės bendrijos ir Norvegijos Karalystės susitarimo protokole Nr. 3 nustatytos kilmės taisyklės.
      5 straipsnis
      Šalys šį protokolą ratifikuoja ar patvirtina pagal savo nustatytą tvarką. Ratifikavimo arba patvirtinimo dokumentai deponuojami Europos Sąjungos Tarybos Generaliniame sekretoriate.
      Jis įsigalioja pirmąją antro mėnesio nuo paskutinio ratifikavimo arba patvirtinimo dokumento deponavimo dieną.
      Tol, kol bus baigtos 1 ir 2 dalyse nurodytos procedūros, šis Protokolas laikinai taikomas nuo pirmosios trečio mėnesio, einančio po paskutinio pranešimo deponavimo šiuo tikslu, dienos.
      6 straipsnis
      Šis vienu originaliu egzemplioriumi anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų, vokiečių ir norvegų kalbomis sudarytas protokolas, kurio tekstas kiekviena iš šių kalbų yra vienodai autentiškas, deponuojamas Europos Sąjungos Tarybos Generaliniame sekretoriate, kuris patvirtintą kopiją perduos kiekvienai Šaliai.

         Съставено в Брюксел на двадесет и осми юли две хиляди и десета година.
         Hecho en Bruselas, el veintiocho de julio de dos mil diez.
         V Bruselu dne 28. července 2010.
         Udfærdiget i Bruxelles, den 28. juli 2010.
         Geschehen zu Brüssel am 28. Juli 2010.
         Brüsselis kahe tuhande kümnenda aasta juulikuu kahekümne kaheksandal päeval
         Έγινε στις Βρυξέλλες, στις 28 Iουλίου 2010.
         Done at Brussels, on the twenty-eighth day of July in the year two thousand and ten.
         Fait à Bruxelles, le vingt-huit juillet deux mil dix.
         Fatto a Bruxelles, addì ventotto luglio duemiladieci.
         Briselē, 2010. gada 28. jūlijā
         Priimta Briuselyje, 2010 m. liepos 28 d.
         Kelt Brüsszelben, a kétezer-tizedik év július havának huszonnyolcadik napján.
         Magħmul fi Brussell, it-28 ta’ Lulju 2010.
         Gedaan te Brussel, 28 juli 2010.
         Sporządzono w Brukseli dnia 28 lipca 2010 r.
         Feito em Bruxelas, em vinte e oito de Julho de dois mil e dez.
         Întocmit la Bruxelles, 28 iulie 2010.
         V Bruseli dvadsiateho ôsmeho júla dvetisícdesať.
         V Bruslju, 28. julija 2010.
         Tehty Brysselissä kahdentenakymmenentenäkahdeksantena päivänä, heinäkuuta vuonna kaksituhattakymmenen.
         Som skedde i Bryssel den tjugoåttonde juli tjugohundratio.
         Utferdiget i Brussel, 28. juli 2010.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Per l'Unione europea
            Eiropas Savienības vārdā –
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen

            For Kongeriket Norge

         PRIEDAS

            PROTOKOLO 1 STRAIPSNYJE NURODYTOS SPECIALIOS NUOSTATOS

         Be jau esamų neapmokestinamų tarifinių kvotų Europos Sąjunga skiria tokias Norvegijos kilmės produktų metines neapmokestinamas tarifines kvotas:

                     KN kodas

                     Produktų aprašymas

                     Metinė (5 1–4 30) tarifinė kvota (grynasis svoris, jei nenurodyta kitaip)

                     0303 29 00

                     Kitos šaldytos lašišinės

                     2 000 tonų

                     0303 51 00

                     Silkės Clupea harengus ir Clupea pallasii, sušaldytos, išskyrus jų kepenis, ikrus ir pienius (1)

                     45 800 tonų

                     0303 74 30

                        Scomber scombrus ir Scomber japonicus rūšių skumbrė, šaldyta, neišdarinėta, išskyrus kepenis, ikrus ir pienius (2)

                     39 800 tonų

                     0303 79 98

                     Kitos žuvys, šaldytos, išskyrus kepenis, ikrus ir pienius

                     2 200 tonų

                     0304 29 75
                     ex 0304 99 23

                     Silkių Clupea harengus ir Clupea pallasii sušaldyta filė
                     Šaldytos silkių Clupea harengus ir Clupea pallasii puselės (3)

                     67 600 tonų

                     ex 1605 20 10
                     ex 1605 20 91
                     ex 1605 20 99

                     Krevetės, be kiautų ir sušaldytos, gaminiai arba konservai

                     7 000 tonų

                     ex 1604 12 91
                     ex 1604 12 99

                     Silkės, su prieskoniais ir (arba) actu, užpiltos sūrymu (4)

                     3 000 tonų (grynasis svoris be skysčio)

            (1)  Tarifinių kvotų lengvata netaikoma prekėms, išleidžiamoms į laisvą apyvartą nuo vasario 15 d. iki birželio 15 d.

            (2)  Tarifinių kvotų lengvata netaikoma prekėms, išleidžiamoms į laisvą apyvartą nuo vasario 15 d. iki birželio 15 d.

            (3)  Tarifinių kvotų lengvata netaikoma prekėms, kurių KN kodas yra 0304 99 23, išleidžiamoms į laisvą apyvartą nuo vasario 15 d. iki birželio 15 d.

            (4)  Ši tarifinė kvota nuo 2010 m. gegužės 1 d. iki 2011 m. balandžio 30 d. padidinama iki 4 000 tonų grynojo svorio be skysčio, nuo 2011 m. gegužės 1 d. iki 2012 m. balandžio 30 d. – iki 5 000 tonų grynojo svorio be skysčio, o kiekvienu tolesniu 12 mėnesių laikotarpiu nuo gegužės 1 d. iki balandžio 30 d. – iki 6 000 tonų grynojo svorio be skysčio.


title: 2012/622/ES: 2012 m. gegužės 10 d. Europos Parlamento sprendimas dėl Europos vaistų agentūros 2010 finansinių metų biudžeto įvykdymo patvirtinimo#2012 m. gegužės 10 d. Europos Parlamento rezoliucija su pastabomis, sudarančiomis neatskiriamą sprendimo dėl Europos vaistų agentūros 2010 finansinių metų biudžeto įvykdymo patvirtinimo dalį

text:
17.10.2012

               LT

               Europos Sąjungos oficialusis leidinys

               L 286/377

         EUROPOS PARLAMENTO SPRENDIMAS
   2012 m. gegužės 10 d.
   dėl Europos vaistų agentūros 2010 finansinių metų biudžeto įvykdymo patvirtinimo
   (2012/622/ES)
   EUROPOS PARLAMENTAS,

               —

               atsižvelgdamas į Europos vaistų agentūros 2010 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos vaistų agentūros 2010 finansinių metų galutinių metinių ataskaitų kartu su Agentūros atsakymais (1),

               —

               atsižvelgdamas į 2012 m. vasario 21 d. Tarybos rekomendaciją (06083/2012 – C7-0051/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į Europos Parlamento ir Tarybos reglamentą (EB) Nr. 726/2004 (3), įsteigiantį Europos vaistų agentūrą, ypač į jo 68 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A7-0107/2012),

               1.

               atideda savo sprendimo, kuriuo Europos vaistų agentūros vykdomajam direktoriui patvirtinama, kad Agentūros 2010 finansinių metų biudžetas įvykdytas, priėmimą;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos vaistų agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 366, 2011 12 15, p. 27.

      (2)  OL L 248, 2002 9 16, p. 1.

      (3)  OL L 136, 2004 4 30, p. 1.

      (4)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2012 m. gegužės 10 d.
      su pastabomis, sudarančiomis neatskiriamą sprendimo dėl Europos vaistų agentūros 2010 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos vaistų agentūros 2010 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos vaistų agentūros 2010 finansinių metų galutinių metinių ataskaitų kartu su Agentūros atsakymais (1),

                  —

                  atsižvelgdamas į 2012 m. vasario 21 d. Tarybos rekomendaciją (06083/2012 – C7–0051/2012),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į Europos Parlamento ir Tarybos reglamentą (EB) Nr. 726/2004 (3), įsteigiantį Europos vaistų agentūrą, ypač į jo 68 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir į VI priedą,

                  —

                  atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A7–0107/2012),

                  A.

                  kadangi Audito Rūmai savo ataskaitoje apie Europos vaistų agentūros 2009 finansinių metų metines finansines ataskaitas pateikė savo nuomonę dėl pagal finansines ataskaitas vykdytų operacijų teisėtumo ir tvarkingumo su išlyga;

                  B.

                  kadangi Europos Parlamentas 2011 m. gegužės 10 d. nusprendė atidėti sprendimo, kuriuo Europos vaistų agentūros vykdomajam direktoriui patvirtinama, kad Agentūra įvykdė 2009 finansinių metų biudžetą, priėmimą (5), tačiau biudžeto įvykdymą patvirtino savo 2011 m. spalio 25 d. sprendimu (6);

                  C.

                  kadangi Parlamentas 2011 m. spalio 25 d. priėmė sprendimą Europos vaistų agentūros vykdomajam direktoriui patvirtinti, kad Agentūros 2009 finansinių metų biudžetas įvykdytas, ir kadangi prie biudžeto įvykdymo patvirtinimo pridėtoje rezoliucijoje, be kita ko:

                              —

                              pabrėžė, kad biudžeto įvykdymą tvirtinanti institucija per kitas biudžeto įvykdymo patvirtinimo procedūras turėtų ir toliau atidžiai stebėti, kaip įgyvendinamos priemonės, kurių imtasi siekiant spręsti Audito Rūmų ir Vidaus audito tarnybos (VAT) ataskaitose nurodytus didelius Agentūros veiklos trūkumus,

                              —

                              ragino Agentūrą biudžeto įvykdymą tvirtinančią instituciją informuoti apie veiksmus, kurių imtasi sprendžiant klausimus, susijusius su veiksmingu Agentūros elgesio kodekso laikymusi siekiant valdyti interesų konfliktus,

                              —

                              primygtinai ragino, bet taip pat įspėjo Agentūrą, kad visi atitinkamose audito ataskaitose, įskaitant 2010 m. ataskaitą, nurodyti veiksmai turėtų būti visapusiškai įgyvendinti prieš pradedant vykdyti kitą biudžeto įvykdymo patvirtinimo procedūrą;

                  D.

                  kadangi Audito Rūmai pranešė, kad jiems pateiktas pagrįstas patikinimas, jog 2010 finansinių metų metinės ataskaitos yra patikimos ir pagal jas atliktos finansinės operacijos yra teisėtos ir tvarkingos;

                  E.

                  kadangi Agentūros 2010 m. biudžetas buvo 208 400 000 EUR, t. y. 7,2 % didesnis nei 2009 finansiniais metais;

                  F.

                  kadangi pirminis Sąjungos įnašas į Agentūros 2010 m. biudžetą sudarė 28 279 600 EUR, palyginti su 36 390 000 EUR 2009 m. (7), ir kadangi bendras Sąjungos įnašas į Agentūros 2010 m. biudžetą sudarė 36 600 100 EUR;

         Tolesni veiksmai, susiję su 2009 finansinių metų biudžeto įvykdymo patvirtinimu

                  1.

                  tikisi, kad Agentūra informuos biudžeto įvykdymą tvirtinančią instituciją apie veiksmus, kurių ėmėsi dėl:

                              —

                              valdančiosios tarybos vykdomo veiksmų plano, kuriame numatytos konkrečios priemonės ir įgyvendinimo tvarkaraštis, skirtas ištaisyti nustatytiems viešųjų pirkimų procedūrų trūkumams, patvirtinimo proceso,

                              —

                              kruopštaus esamų procedūrų, susijusių su savo darbuotojų ir ekspertų interesų konfliktų nustatymu ir valdymu, veiksmingo taikymo tikrinimo;

                        ragina Audito Rūmus pateikti pagrįstą patikinimą, jog Agentūra veiksmingai pašalino viešųjų pirkimų procedūrų trūkumus, taip pat ragina VAT patikinti biudžeto įvykdymą tvirtinančią instituciją, kad veiksmingai taikomos esamos procedūros, susijusios su Agentūros darbuotojų ir ekspertų interesų konfliktų valdymu;

                  2.

                  ragina Agentūrą ir VAT skubiai patvirtinti, ar visiškai įgyvendinti visi veiksmai, nurodyti audito ataskaitose, įskaitant 2010 m. ataskaitą, ir atitinkamai informuoti biudžeto įvykdymą tvirtinančią instituciją;

                  3.

                  atkreipia dėmesį į iš Agentūros gautą informaciją, kad 2011 m. gruodžio 15 d. valdančioji taryba patvirtino pasiūlymą, kad Agentūra 2012 m. birželio mėn. tarybos posėdyje pateiktų išsamias įgyvendinimo priemones, susijusias su:

                              —

                              patariamojo komiteto viešųjų pirkimų ir sutarčių klausimais naujos struktūros ir veiklos srities nustatymu,

                              —

                              daugiamečio viešųjų pirkimų plano įgyvendinimu,

                              —

                              atsakomybės už pirmiau minėtus aspektus nustatymu;

                        primygtinai reikalauja, kad Agentūros valdančioji taryba biudžeto įvykdymą tvirtinančiai institucijai veiksmų planą atsiųstų vėliausiai 2012 m. birželio 30 d.;

         Biudžeto ir finansų valdymas

                  4.

                  primena, kad pradinis Sąjungos įnašas į Agentūros 2010 m. biudžetą sudarė 26 335 100 EUR; vis dėlto pažymi, kad prie jo pridėta 10 265 000 EUR susigrąžinto perviršio suma, todėl bendras Sąjungos įnašas 2010 m. – 36 600 100 EUR;

                  5.

                  pabrėžia, kad galutiniame Europos Sąjungos 2010 finansinių metų bendrajame biudžete nurodytos dvi skirtingos Sąjungos finansinio įnašo į Agentūros biudžetą sumos, t. y. 28 279 600 EUR ir 26 335 100 EUR; todėl primygtinai reikalauja, kad Komisija informuotų biudžeto įvykdymą tvirtinančią instituciją, kiek tiksliai lėšų skirta Agentūrai;

                  6.

                  atkreipia dėmesį į tai, kad Agentūros biudžetas finansuojamas Sąjungos biudžeto lėšomis ir mokesčiais, kuriuos moka vaistų pramonės atstovai, kreipdamiesi dėl Sąjungos prekybos leidimo išdavimo arba pratęsimo; remdamasis 2010 m. metine veiklos ataskaita nustato, kad 73 % Agentūros įplaukų gauta iš klientų mokesčių ir kad, didėjant iš mokesčių gaunamoms įplaukoms, Sąjungos įnašo dalis pajamose sumažėjo nuo 23 % 2006 m. iki 14 % 2010 m.;

                  7.

                  nustato, remiantis metine veiklos ataskaita, kad 2010 m. į išimčių registrą įtraukta 17 išimčių;

                  8.

                  pažymi, kad Agentūros sistemoje, pagal kurią tvirtinamos kreditoriaus deklaracijos, susijusios su IT rangovais, esama trūkumų; atkreipia dėmesį į Agentūros teiginį, kad Audito Rūmų pastebėti trūkumai susiję su žmonių klaidomis ir ištaisyti, kad ji sustiprino savo sąskaitų faktūrų ex ante einamąją ir finansinę kontrolę ir kad trūkumų daugiau neaptikta; ragina Audito Rūmus tai patikrinti ir šiuo klausimu informuoti Parlamentą;

         Perkelti ir panaikinti asignavimai

                  9.

                  patvirtina, remiantis Agentūros biudžeto ir finansų valdymo ataskaita, kad į 2011 finansinius metus automatiškai perkelta 41 655 049,44 EUR, t. y. 20,90 % įsipareigotų asignavimų, ir kad prašyta atlikti vieną neautomatinį asignavimų perkėlimą į 2011 finansinius metus, kurio bendra suma – 3 500 000 EUR, t. y. 1,68 % galutinių asignavimų;

                  10.

                  yra susirūpinęs, jog Audito Rūmai savo ataskaitoje dar kartą nurodė, kad perkelta didelė 17 600 000 EUR suma II antraštinėje dalyje (Administracinės išlaidos); pabrėžia, kad ši padėtis parodo vėlavimus įgyvendinant veiklą, finansuojamą pagal Agentūros biudžeto II antraštinę dalį, ir kad Agentūra nesilaiko biudžeto metinio periodiškumo principo;

                  11.

                  susirūpinęs pažymi, jog Audito Rūmai taip pat pateikė pastabą, kad tik 36 % į 2011 m. perkeltų asignavimų atitinka 2010 m. sukauptus asignavimus, o likę 64 % perkeltų asignavimų nesusiję su 2010 finansiniais metais;

                  12.

                  pabrėžia, kad Audito Rūmai jau ankstesniais finansiniais metais nustatė didelį asignavimų perkėlimo lygį; be kita ko, pažymi, kad 2009 m. biudžete, kaip nustatė Audito Rūmai, perkelta 19 500 000 EUR (38 % Agentūros įsipareigojimų), o 2008 m. biudžete – 36 000 000 EUR (19,7 % 2008 m. biudžeto);

                  13.

                  nustato, remiantis Agentūros biudžeto ir finansų valdymo ataskaita, kad 2010 m. panaikinta 9 074 296,49 EUR asignavimų, palyginti su 7 693 276,58 EUR 2009 m.; atkreipia dėmesį į Agentūros atsakymą, kad tiek išlaidų asignavimų panaikinta dėl griežtos faktinių įplaukų kontrolės ir išlaidų sureguliavimo; primygtinai reikalauja, kad Agentūra imtųsi skubių veiksmų panaikintų asignavimų lygiui sumažinti ir priimtų veiksmų planą, kuriame nurodytų konkrečias priemones, apimančias tikslesnio iš mokesčių gaunamų pajamų apskaičiavimo ir laikotarpio, per kurį jos gaunamos, įvertinimo priemones, ir terminus šiai nuolatinei problemai iki 2012 m. birželio 30 d. išspręsti;

         Viešųjų pirkimų procedūros ir perkėlimai

                  14.

                  konstatuoja, remiantis metine veiklos ataskaita, kad 2010 m. Agentūra be 165 individualių sutarčių, sudarytų pagal pagrindų sutartį, papildomai sudarė 70 naujų viešųjų pirkimų sutarčių, kurių vertė viršija 25 000 EUR;

                  15.

                  pažymi, remiantis Agentūros biudžeto ir finansų valdymo ataskaita, kad 2010 m. pritarta 13 perkėlimų, kurių suma sudarė 13 714 500 EUR (15,29 % visų galutinių asignavimų); taip pat pažymi, kad 2009 m. Agentūra jau patvirtino 10 perkėlimų, kurių suma sudarė 9 609 000 EUR; ragina Agentūrą priimti veiksmų planą, kuriame numatytų konkrečias priemones ir terminus šiai nuolatinei problemai išspręsti;

         Atlyginimo už paslaugas sistema

                  16.

                  primygtinai reikalauja, kad Agentūra sukurtų atlyginimo už paslaugas, kurias teikia nacionalinės valstybių narių institucijos, sistemą, pagrįstą realiomis valstybių narių sąnaudomis; taip pat ragina Agentūrą nedelsiant informuoti biudžeto įvykdymą tvirtinančią instituciją, kai tokia sistema bus sukurta; šiuo klausimu pažymi, kad 2009 m. gruodžio 10 d. posėdyje valdančiajai tarybai jau buvo pristatyta nauja mokėjimų sistema, tačiau taryba šį pasiūlymą atmetė;

                  17.

                  remia visas Agentūros vykdomuoju ir administraciniu lygmenimis dedamas pastangas siekiant reformuoti atsiskaitymo už valstybių narių valdžios institucijų suteiktas paslaugas sistemą, kuri turi būti aiškiai pagrįsta realiosiomis sąnaudomis; ragina valdančiąją tarybą pažangiai spręsti šį klausimą;

                  18.

                  pažymi, kad atmesdama naują mokėjimų sistemą valdančioji taryba pripažįsta ir prisiima tiesioginę atsakomybę už labai svarbią riziką, susijusią su, pvz., teisinių reikalavimų nesilaikymu, galimu esamos atlyginimo sistemos finansiniu poveikiu ir reputacija; todėl neketina pritarti šiam abejonių keliančiam valdančiosios tarybos požiūriui ir ragina Agentūrą ne vėliau kaip 2012 m. birželio 30 d. šiuo klausimu priimti veiksmų planą ir apie tai informuoti biudžeto įvykdymą tvirtinančią instituciją;

         Žmogiškųjų išteklių valdymas

                  19.

                  primygtinai reikalauja, kad Agentūra gerintų darbuotojų įdarbinimo procesą ir užtikrintų tinkamą savo dokumentų tvarkymą; visų pirma ragina Agentūrą pagerinti sutartininkų įdarbinimo dokumentų tvarkymą, o skiriančiąją instituciją – patvirtinti atrankos komitetų pasiūlytus rezervo sąrašus;

                  20.

                  be to, pripažįsta, remiantis Audito Rūmų ataskaita, kad Agentūroje nebuvo pakankamai atskirtas pavaduojančių darbuotojų ir sutartininkų įdarbinimas; todėl ragina Agentūrą pavaduojančius darbuotojus įdarbinti tik trumpalaikiams poreikiams patenkinti ir užtikrinti skaidrų sutartininkų įdarbinimą;

         Interesų konfliktų valdymas

                  21.

                  primygtinai ragina Agentūrą centralizuotai koordinuoti ir kontroliuoti, kaip plėtojama bendra ekspertų vertinimo metodika, taikytina visoms kompetentingoms nacionalinėms valdžios institucijoms; pažymi, kad 2011 m. liepos 4 d. įsigaliojus Agentūros ir visų kompetentingų nacionalinių valdžios institucijų susitarimo memorandumui dėl ekspertų mokslinės kvalifikacijos kontrolės Agentūra vis dar įpareigota plėtoti ir koordinuoti bendrą ekspertų vertinimą ir ekspertų naudojimo metodiką;

                  22.

                  pabrėžia, kad Agentūra turi užbaigti susitarimo memorandumų dėl nepriklausomo mokslinio vertinimo pasirašymą, atitinkamai pakeisti vidaus procedūras ir atnaujinti ekspertų duomenų bazę; atkreipia dėmesį į Agentūros atsakymą, kad 2011 m. spalio mėn. pasirašyti susitarimo memorandumai dėl nepriklausomo mokslinio vertinimo ir atnaujinta duomenų bazė, kad į duomenų bazę būtų galima tiesiogiai įkelti elektroninę interesų deklaravimo formą; ragina Agentūrą ne vėliau kaip 2012 m. birželio 30 d. apie šių priemonių įgyvendinimo būklę informuoti biudžeto įvykdymą tvirtinančią instituciją; taip pat ragina VAT informuoti biudžeto įvykdymą tvirtinančią instituciją, kada Agentūroje bus veiksmingai įgyvendintos šios labai svarbios rekomendacijos;

                  23.

                  ragina Agentūrą informuoti biudžeto įvykdymą tvirtinančią instituciją apie tai, kaip ji užtikrina, kad būtų visiškai laikomasi ekspertų įtraukimo procedūrų, kol visos nacionalinės kompetentingos institucijos pasirašys susitarimo memorandumus;

                  24.

                  ragina Agentūrą atsiskaityti, kaip ji prisideda prie privačių organizacijų, pvz., Reglamentavimo srities specialistų organizacijos, rengiamų konferencijų organizavimo;

                  25.

                  atkreipia dėmesį į iš Agentūros gautą informaciją apie 2012 m. vasario 1 d. valdančiosios tarybos priimtą sprendimą „Sprendimas dėl Europos vaistų agentūros darbuotojų deklaruotų interesų taisyklių, susijusių su Tarnybos nuostatų 11a ir 13 straipsniais“ ir vykdomojo direktoriaus „Sprendimą dėl taisyklių, susijusių su komandiruotų nacionalinių ekspertų, kviestinių ekspertų, Europos vaistų agentūros praktikantų ir laikinai pareigas einančių darbuotojų deklaruotų interesų reglamentavimu“; ragina Agentūrą biudžeto įvykdymą tvirtinančiai institucijai ne vėliau kaip 2012 m. birželio 30 d. nurodyti konkrečias priemones, kurių imtasi šiems sprendimams įgyvendinti, kad Parlamentas galėtų įvertinti nustatytas procedūras, kurias taikant sprendžiami galimi visų abiejuose sprendimuose išvardytų kategorijų asmenų ir valdančiosios tarybos narių interesų konfliktai;

                  26.

                  susirūpinęs pažymi, kad dėl nepakankamo pareigų atskyrimo vykdant mokėjimus galimas interesų konfliktas finansinėse grandinėse; todėl primygtinai reikalauja, kad Agentūra tinkamai įvertintų šią labai svarbią riziką ir imtųsi skubių veiksmų šiam trūkumui pašalinti;

                  27.

                  pažymi, kad buvęs Europos vaistų agentūros vykdomasis direktorius 2010 m. gruodžio 28 d. parašė laišką Agentūrai ir apibrėžė veiklą, kurią ketino vykdyti pasibaigus kadencijai; mano, kad 2011 m. sausio 11 d. pirmas Europos vaistų agentūros valdančiosios tarybos pirmininko sprendimas dėl leidimo vykdyti naują veiklą buvusiam Agentūros vykdomajam direktoriui yra Sąjungos taisyklių, susijusių su interesų konfliktais, pažeidimas, ypač atsižvelgiant į Europos Sąjungos pareigūnų tarnybos nuostatų II antraštinės dalies 16 straipsnį; primena, kad remiantis Kitų Europos Sąjungos tarnautojų įdarbinimo sąlygų II antraštinės dalies 11 straipsniu ir IV antraštinės dalies 91 straipsniu, ši nuostata pagal analogiją taikoma laikiniesiems darbuotojams ir sutartininkams; laikosi nuomonės, kad tai, jog tik po didelių visuomenės protestų valdančioji taryba 2011 m. kovo 17 d. patvirtino buvusio vykdomojo direktoriaus būsimos veiklos apribojimus, aiškiai rodo, kad Agentūra iš pradžių tinkamai netaikė Tarnybos nuostatų, taigi kyla rimtų klausimų dėl to, kaip taisyklės taikomos apskritai; ragina vykdomąjį direktorių pateikti išsamią Tarnybos nuostatų 16 straipsnio įgyvendinimo agentūroje ataskaitą;

                  28.

                  yra labai susirūpinęs dėl to, kad Agentūra ir jos valdančioji taryba iš esmės nesprendžia interesų konflikto problemos; atkreipia dėmesį į tai, kad 2012 m. balandžio mėn. Agentūra patvirtino persvarstytą Mokslo komiteto narių ir ekspertų interesų konfliktų valdymo politiką ir šio komiteto narių ir ekspertų įvykdyto pasitikėjimo pažeidimo procedūrą; primygtinai teigia, kad vieninteliai būdai įrodyti naujosios politikos ir procedūros efektyvumą – įgyvendinimas ir konkretūs rezultatai; mano, kad Agentūra 2012 m. turėtų patikrinti visas Mokslo komiteto narių ir ekspertų interesų deklaracijas; todėl ragina Agentūrą užtikrinus šios procedūros įgyvendinimą pateikti duomenų, įskaitant skaičius ir pavardes; taip pat ragina Agentūrą patikrinti bent 75 % ekspertų interesų deklaracijų ir bent 75 % Mokslo komiteto narių interesų deklaracijų, taip pat pateikti biudžeto įvykdymą tvirtinančiai institucijai patikrinimo rezultatus ir veiksmų planą su tvarkaraščiu, kuriame būtų numatyta iki 2012 m. rugpjūčio mėn. pabaigos užbaigti interesų deklaracijų patikrinimo procesą;

                  29.

                  primena, kad po to, kai ankstesnis Agentūros vykdomasis direktorius, baigęs eiti pareigas Agentūroje, iš karto įsidarbino konsultavimo įmonėje, kuri konsultuoja ir farmacijos įmones, biudžeto įvykdymą tvirtinanti institucija išreiškė susirūpinimą dėl tikrojo Agentūros nepriklausomumo ir dėl to, kaip jos valdančioji taryba įgyvendina Tarnybos nuostatų 16 straipsnį; be to, nerimauja dėl teiginių, kad ankstesnis Agentūros vykdomasis direktorius, dar eidamas pareigas, sukūrė nuosavą konsultavimo įmonę; ragina Agentūrą ne vėliau kaip 2012 m. birželio 30 d. biudžeto įvykdymą tvirtinančiai institucijai suteikti daugiau informacijos šiuo klausimu;

                  30.

                  primygtinai ragina Audito Rūmus užbaigti ir pateikti pastaruoju metu atliktą Agentūroje įvykusio interesų konflikto auditą;

                  31.

                  apgailestauja, kad daugelis ekspertų nepaskelbė savo interesų deklaracijų ir kad palyginus atitinkamų nacionalinių agentūrų ir Agentūros paskelbtas interesų deklaracijas kai kuriais atvejais matyti didelių skirtumų; be to, apgailestauja, kad bent vienas Agentūros valdančiosios tarybos narys, kuris yra ir pavaduojantis Žmonėms skirtų vaistų komiteto narys, nedeklaravo, kad pastaruoju metu ėjo vadovaujamas pareigas farmacijos įmonėje;

                  32.

                  teigiamai vertina Agentūros iniciatyvą skelbti vadovaujamas pareigas einančių savo darbuotojų ir vaistų vertinimo procese dalyvaujančių ekspertų interesų deklaracijas savo interneto svetainėje; susidomėjęs pažymi, kad iš ekspertų sąrašo taip pat matyti jų interesų konfliktų rizika; mano, kad kartu su interesų deklaracijomis turėtų būti paskelbtos bent jau ankstesnės darbo vietos – profesinė istorija, kad būtų galima patikrinti interesų deklaracijas ir aptikti galimus konfliktus; todėl ragina Agentūrą ne vėliau kaip 2012 m. birželio 30 d. suteikti Parlamentui informacijos apie šių priemonių įgyvendinimo būklę;

                  33.

                  primygtinai ragina Agentūrą patikrinti jai pateiktas interesų deklaracijas ir atsitiktinai jas atrinkus atlikti išsamų tikrinimą, pirmiausia įgyvendinant sistemą, kurią taikant interesų deklaracijos būtų tikrinamos lyginant jas su informacija, kurią turi pramonės atstovai ir atitinkamos nacionalinės agentūros;

                  34.

                  nepaisant to, nerimauja dėl Agentūros požiūrio į interesų deklaracijų tikrinimą, kuris pirmiausia grindžiamas pasitikėjimu, o ne tikrinimu; yra ypač susirūpinęs dėl to, kad palyginus atitinkamos nacionalinės agentūros ir Agentūros paskelbtas ekspertų interesų deklaracijas kai kuriais atvejais paaiškėja nemažų skirtumų; todėl ragina Agentūrą sukurti patikimą sistemą, kaip tinkamai tikrinti Agentūros gautas interesų deklaracijas, ir ne vėliau kaip 2012 m. birželio 30 d. apie tai informuoti biudžeto įvykdymą tvirtinančią instituciją;

                  35.

                  primygtinai ragina Agentūrą savo interesų konfliktų politiką taikyti savo valdančiajai tarybai;

                  36.

                  pažymi, kad Audito Rūmai, rengdami specialiąją ataskaitą dėl interesų konfliktų valdymo Sąjungos agentūrose, atliko Agentūros auditą; remdamasis Audito Rūmų informacija pažymi, kad minėtoji specialioji ataskaita bus paskelbta iki 2012 m. birželio mėn. pabaigos; mano, kad įvertinant dažną kritiką, kuria reiškiamos abejonės dėl interesų konfliktų sprendimo Agentūroje, sprendimas patvirtinti biudžeto įvykdymą turėtų būti atidėtas iki specialiosios ataskaitos paskelbimo, kad būtų atsižvelgta į Audito Rūmų išvadas šiuo klausimu;

                  37.

                  mano, kad norint išlaikyti visuomenės pasitikėjimą Agentūros darbu itin svarbu veiksmingai valdyti interesų konfliktus;

                  38.

                  pripažįsta, kad Agentūra pasirengusi skelbti ekspertų, dalyvaujančių vaistų vertinimo veikloje, interesų deklaracijas; tačiau apgailestauja dėl to, kad nemažai ekspertų dar nėra paskelbę savo interesų deklaracijų;

                  39.

                  atkreipia dėmesį į tai, kad 2011 m. kovo 17 d. valdančioji taryba patvirtino tolesnės buvusio vykdomojo direktoriaus profesinės veiklos apribojimus atsižvelgdama į viešą protestą, kurį parėmė Parlamentas, dėl jos 2011 m. sausio mėn. priimto sprendimo visapusiškai pritarti jo naujajai veiklai; atsižvelgdamas į tai primena, kad 2011 m. birželio mėn. Agentūroje lankėsi Aplinkos, visuomenės sveikatos ir maisto saugos komiteto delegacija, kuri domėjosi šiuo atveju ir siekė gauti papildomos informacijos apie patobulintas procedūras; be to, primena, kad 2011 m. liepos mėn. komitete buvo surengtas keitimasis nuomonėmis su paskirtuoju vykdomuoju direktoriumi ir kad ateityje siekiant išvengti tokių atvejų šis klausimas buvo iškeltas dar kartą;

         Veikla

                  40.

                  mano, kad taikomų sistemų, skirtų Agentūros mokslinių rekomendacijų žmonėms skirtų vaistų klausimais teikimui remti, tinkamumo ir veiksmingumo vertinimas – svarbi Agentūros veiklos vertinimo priemonė;

                  41.

                  atkreipia dėmesį į tai, kad, palyginti su 2009 m., siūloma daugiau prekių ir paslaugų (nuomonių, ataskaitų, mokslinių patarimų, patikrinimų); be to, teigiamai vertina tai, kaip įgyvendinamas 1999 m. gruodžio 16 d. Europos Parlamento ir Tarybos reglamentas (EB) Nr. 141/2000 dėl retųjų vaistų (8), ir ragina Agentūrą tęsti savo veiklą siekiant numatyti paskatas nustatytų retųjų vaistų moksliniams tyrimams, technologijų plėtrai ir pateikimui į rinką;

         Vidaus auditas

                  42.

                  nurodo, remiantis Agentūros pateikta informacija, kad 11 labai svarbių VAT rekomendacijų vis dar reikia įgyvendinti; pažymi, jog Agentūra informavo, kad viena šių rekomendacijų jau įgyvendinta ir dabar ją tikrina VAT;

                  43.

                  yra susirūpinęs dėl to, kad septynios iš šių labai svarbių rekomendacijų vėluojamos įgyvendinti daugiau kaip 12 mėnesių; pažymi, kad šios rekomendacijos susijusios su:

                              —

                              Tarnybos nuostatų 110 straipsnio laikymusi,

                              —

                              įdarbinimo procesu,

                              —

                              duomenų bazių naudojimu,

                              —

                              paraiškų dėl produktų taisyklių nustatymu,

                              —

                              galimo darbuotojų interesų konflikto valdymo gairėmis,

                              —

                              ekspertų įtraukimo procedūromis,

                              —

                              pareigų atskyrimu finansinėse grandinėse;

                        todėl primygtinai ragina Agentūrą skubiai išspręsti šias VAT nustatytas problemas ir informuoti biudžeto įvykdymą tvirtinančią instituciją apie veiksmus, kurių ji ėmėsi;

                  44.

                  taip pat yra susirūpinęs, kad Agentūra atmetė dvi labai svarbias rekomendacijas, susijusias su:

                              —

                              nacionalinėms agentūroms mokamais mokesčiais,

                              —

                              vidaus konsultantų skaičiaus mažinimu;

                        primygtinai ragina Agentūrą skubiai paaiškinti biudžeto įvykdymą tvirtinančiai institucijai, kodėl atmestos šios dvi rekomendacijos;

                  45.

                  pažymi, kad, jeigu VAT į savo 2010 m. rugsėjo mėn. tolesnio vertinimo ataskaitą teikia informaciją apie netinkamą ekspertų nepriklausomumo vertinimą, vykdomasis direktorius turėtų paskelbti visų susijusių vaistų, kuriems išduotas leidimas, sąrašą ir pranešti, kaip Agentūra ketina koreguoti šias procedūras;

                  46.

                  atkreipia dėmesį į savo ankstesniuose pranešimuose dėl biudžeto įvykdymo patvirtinimo pateiktas rekomendacijas, kurios nurodytos šios rezoliucijos priede;

                  47.

                  pažymi, kad kitos su Parlamento sprendimu dėl biudžeto įvykdymo patvirtinimu susijusios pastabos, kurios yra horizontaliojo pobūdžio, pateikiamos Parlamento 2012 m. gegužės 10 d. (9) rezoliucijoje dėl agentūrų veiklos, finansų valdymo ir kontrolės.

         (1)  OL C 366, 2011 12 15, p. 27.

         (2)  OL L 248, 2002 9 16, p. 1.

         (3)  OL L 136, 2004 4 30, p. 1.

         (4)  OL L 357, 2002 12 31, p. 72.

         (5)  OL L 250, 2011 9 27, p. 173.

         (6)  OL L 313, 2011 11 26, p. 27.

         (7)  OL L 64, 2010 3 12, p. 445.

         (8)  OL L 18, 2000 1 22, p. 1.

         (9)  Priimti tekstai, P7_TA(2012)0164 (žr. šio Oficialiojo leidinio p. 388).

      PRIEDAS

         PASTARAISIAIS METAIS EUROPOS PARLAMENTO PATEIKTOS REKOMENDACIJOS

                  Europos vaistų agentūra

                  2006 m.

                  2007 m.

                  2008 m.

                  2009 m.

                  Veikla

                  Nepateikta

                              —

                              Nebuvo griežtai laikomasi patikimo finansų valdymo principo: tinkamai neparengtas Agentūros lėšų planas,

                              —

                              Agentūra savo veiklą vykdo dviejose vietose, todėl esama papildomų išlaidų (tiesioginės išlaidos: 450 000 EUR).

                              —

                              Geri rezultatai pradėjus taikyti sudėtingą biudžeto sudarymo pagal veiklos sritis modelį ir naudotojų poreikių patenkinimo stebėseną,

                              —

                              ragina Agentūrą iš naujo įvertinti savo tarpininkavimo politiką atsižvelgiant į per metus patirtą finansinę riziką,

                              —

                              Agentūra savo veiklą vykdo dviejose vietose, todėl esama papildomų išlaidų.

                              —

                              Nepriimtina, kad Agentūra veiksmingai neįgyvendina atitinkamų interesų konfliktų valdymo taisyklių,

                              —

                              2009 m. vis dar neįgyvendinta 12 labai svarbių ir viena esminė rekomendacija, pateiktos keliose ankstesnėse metinėse VAT vidaus audito ataskaitose. Nepriimtina, kad Agentūra nesilaiko elgesio kodekso, ragina Agentūrą patvirtinti dokumentais ir įvertinti savo kontrolę, taip pat dokumentais patvirtinti atitinkamus lėšų skyrimo sprendimus, kurie privalo būti skelbiami Agentūros interneto svetainėje,
                              primygtinai ragina Agentūrą biudžeto įvykdymą tvirtinančiai institucijai pranešti apie ekspertų nepriklausomumo užtikrinimo priemones, kurių ji ėmėsi nuo savo įsteigimo,

                              —

                              prašo Agentūros užbaigti Europos ekspertų duomenų bazės kūrimą ir reguliariai ją atnaujinti, kaip numatyta Reglamente (EB) Nr. 726/2004.

                  Asignavimų perkėlimas

                  Nevisiškai laikomasi biudžeto metinio periodiškumo principo: įsipareigojimų asignavimų panaudojimo lygis buvo mažesnis nei 60 %, daugiau kaip 40 % įsipareigojimų asignavimų perkelta į 2007 finansinius metus.

                  Agentūra turėjo veiklos programavimo, biudžeto sudarymo ir įgyvendinimo sunkumų: perkelta 32 000 000 EUR ir panaikinta 4 000 000 EUR asignavimų; ragina Agentūrą laikytis biudžeto metinio periodiškumo principo.

                  Ragina Agentūrą laikytis biudžeto metinio periodiškumo principo: perkelti biudžeto asignavimai ir panaikinti asignavimai sudarė atitinkamai 36 000 000 EUR (19,7 % biudžeto) ir 9 700 000 EUR (5,3 % biudžeto).

                  Audito Rūmai nurodė, kad perkelta 19 500 000 EUR (38 % Agentūros įsipareigojimų), 14 800 000 EUR iš šios sumos sudarė asignavimai veiklai, kuri nebuvo įgyvendinta iki metų pabaigos, taip pat nurodė vėlavimus, susijusius su veiklos, finansuojamos pagal II antraštinę dalį, įgyvendinimu. Agentūra nesilaiko biudžeto metinio periodiškumo principo.

                  Viešųjų pirkimų procedūros

                  Nepateikta

                              —

                              Skaidrumo problemos atrankos kriterijų, kainų kriterijų vertinimo metodų ir bendrų viešųjų pirkimų procedūrų srityse,

                              —

                              primena apie viešųjų pirkimų valdymo gerinimą.

                  Ragina Agentūrą pagerinti savo viešųjų pirkimų procedūrų kokybę siekiant pašalinti nustatytus trūkumus, pvz., susijusius su kainų kriterijų vertinimo metodų taikymu ir su būtinybe pagrįsti procedūros pasirinkimą.

                              —

                              Nerimauja dėl Audito Rūmų išvadų, kad nustatyta viešųjų pirkimų procedūrų, kurios sudaro didelę bendro 2009 finansinių metų Agentūros biudžeto dalį, klaidų. Trūkumai susiję su įvertinimo kriterijais, pvz., kainomis ir procedūrų pasirinkimu,

                              —

                              ragina Agentūrą pagerinti savo viešųjų pirkimų procedūrų kokybę, kad būtų pašalinti Audito Rūmų nustatyti trūkumai,

                              —

                              ragina Agentūrą parengti daugiametį viešųjų pirkimų planą,

                              —

                              ragina Agentūrą užtikrinti, kad viešųjų pirkimų procedūros rezultatai būtų patikrinami prieš sudarant sutartis.

                  Pajamos iš mokesčių

                  Agentūra nesugebėjo išsamiai išnagrinėti valstybių narių pranešėjų išlaidų tam, kad galėtų užtikrinti objektyvų ir dokumentais pagrįstą pagrindą, pagal kurį būtų patikslinti mokėjimai ir, atitinkamai, klientams taikomi mokesčiai: esant tokiai padėčiai, buvo pažeistas Mokesčių reglamentas.

                  Skaidrumo klausimai, susiję su valstybių narių pranešėjams grąžinama suma.

                  Ragina Komisiją įvertinti Agentūrai būdingą labai aukštą (41 887 000 EUR) grynųjų pinigų lygį.

                  Ragina Agentūrą užtikrinti geresnį savo finansinių ir mokslinių paslaugų koordinavimą siekiant sumažinti nepriimtinai ilgą trukmę, susijusią su vykdomaisiais raštais sumoms išieškoti.

                  Vidaus auditas

                  Nepateikta

                  Nepateikta

                  Ragina Agentūrą įgyvendinti Komisijos vidaus audito tarnybos audito ataskaitoje pateiktą esminę rekomendaciją, susijusią su ekspertų interesų konfliktais, ir aštuonias labai svarbias rekomendacijas dėl Agentūros darbuotojų interesų konfliktų pagrindimo dokumentais, duomenų bazių, skirtų administracinėms vertinimo procedūroms paremti, ir gairių dėl duomenų išsaugojimo ir tokių gairių visiško įgyvendinimo parengimo.

                              Nepriimtina, kad vykdomojo direktoriaus patikinimo pareiškime neminimos jokios išlygos, ir tai neatitinka Agentūros elgesio kodekse nustatyto įsipareigojimo, kurį Agentūra priėmė atsižvelgdama į Vidaus audito tarnybos ir Audito Rūmų patikinimo pareiškimus,

                              prašo Agentūros ne vėliau kaip 2011 m. birželio 30 d. biudžeto įvykdymą tvirtinančiai institucijai pateikti VAT ataskaitas nuo 2007 m.,

                              primygtinai ragina Agentūrą skubiai įgyvendinti VAT rekomendacijas, pateikti biudžeto įvykdymą tvirtinančiai institucijai apžvalgą, kurioje būtų nurodyta, kokių priemonių ji ėmėsi ir kokios priemonės jau įgyvendintos.


title: 2011/570/ES: 2011 m. gegužės 10 d. Europos Parlamento sprendimas dėl Bendrijos žuvininkystės kontrolės agentūros 2009 finansinių metų biudžeto įvykdymo patvirtinimo#2011 m. gegužės 10 d. Europos Parlamento rezoliucija, su pastabomis, sudarančiomis neatskiriamą sprendimo dėl Bendrijos žuvininkystės kontrolės agentūros 2009 finansinių metų biudžeto įvykdymo patvirtinimo dalį

text:
27.9.2011

               LT

               Europos Sąjungos oficialusis leidinys

               L 250/135

         EUROPOS PARLAMENTO SPRENDIMAS
   2011 m. gegužės 10 d.
   dėl Bendrijos žuvininkystės kontrolės agentūros 2009 finansinių metų biudžeto įvykdymo patvirtinimo
   (2011/570/ES)
   EUROPOS PARLAMENTAS,

               —

               atsižvelgdamas į Bendrijos žuvininkystės kontrolės agentūros 2009 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Bendrijos žuvininkystės kontrolės agentūros 2009 finansinių metų galutinių metinių ataskaitų kartu su Agentūros atsakymais (1),

               —

               atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),

               —

               atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2005 m. balandžio 26 d. Tarybos reglamentą (EB) Nr. 768/2005, įsteigiantį Bendrijos žuvininkystės kontrolės agentūrą (3), ypač į jo 36 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir į Žuvininkystės komiteto nuomonę (A7–0118/2011),

               1.

               patvirtina Bendrijos žuvininkystės kontrolės agentūros vykdomajam direktoriui, kad Agentūros 2009 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Bendrijos žuvininkystės kontrolės agentūros vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL C 338, 2010 12 14, p. 1.

      (2)  OL L 248, 2002 9 16, p. 1.

      (3)  OL L 128, 2005 5 21, p. 1.

      (4)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2011 m. gegužės 10 d.
      su pastabomis, sudarančiomis neatskiriamą sprendimo dėl Bendrijos žuvininkystės kontrolės agentūros 2009 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Bendrijos žuvininkystės kontrolės agentūros 2009 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Bendrijos žuvininkystės kontrolės agentūros 2009 finansinių metų galutinių metinių ataskaitų kartu su Agentūros atsakymais (1),

                  —

                  atsižvelgdamas į Tarybos 2011 m. vasario 15 d. rekomendaciją (05892/2011 – C7–0052/2011),

                  —

                  atsižvelgdamas į EB sutarties 276 straipsnį ir į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2005 m. balandžio 26 d. Tarybos reglamentą (EB) Nr. 768/2005, įsteigiantį Bendrijos žuvininkystės kontrolės agentūrą (3), ypač į jo 36 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (4) 185 straipsnyje, ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą ir į Žuvininkystės komiteto nuomonę (A7–0118/2011),

                  A.

                  kadangi Audito Rūmai pranešė, kad jiems pateiktas pagrįstas patikinimas, jog 2009 finansinių metų metinės ataskaitos yra patikimos ir pagal jas vykdytos finansinės operacijos yra teisėtos ir tvarkingos;

                  B.

                  kadangi 2010 m. gegužės 5 d. Parlamentas patvirtino Bendrijos žuvininkystės kontrolės agentūros vykdomajam direktoriui, kad Agentūros 2008 finansinių metų biudžetas įvykdytas (5), ir savo prie biudžeto įvykdymo patvirtinimo sprendimo pridėtoje rezoliucijoje, inter alia:

                              —

                              atkreipė dėmesį į tai, kad Agentūra turėtų pašalinti savo veiklos planavimo trūkumus tam, jog ateityje biudžeto sudarymo procedūros būtų pakankamai griežtos ir nereikėtų didinti ir (arba) mažinti į jos biudžeto eilutes įrašytų asignavimų kiekio,

                              —

                              pažymėjo, kad Agentūra neparengė daugiametės darbo programos;

                  C.

                  kadangi Agentūros 2009 m. biudžetas buvo 10 100 000 EUR, t. y. 18 % didesnis nei 2008 finansiniais metais;

         Veikla

                  1.

                  sveikina Agentūrą 2010 m. spalio 19 d. patvirtinus savo 2011–2015 m. daugiametę darbo programą; pabrėžia šio dokumento svarbą siekiant, kad Agentūra galėtų veiksmingai organizuoti savo strategijos įgyvendinimą ir siekti tikslų;

                  2.

                  dar kartą ragina Agentūrą lentelėje, kuri turi būti pridėta prie kitos Audito Rūmų ataskaitos, pateikti operacijų, atliktų tais metais, kurių biudžeto įvykdymas tvirtinamas, palyginimą su ankstesnių finansinių metų operacijomis, kad biudžeto įvykdymą tvirtinanti institucija galėtų geriau įvertinti Agentūros veiklą skirtingais metais;

                  3.

                  ragina Agentūrą tobulinti savo metinę darbo programą ir į ją įtraukti konkrečius ir įvertinamus tikslus tiek politikos srities lygmeniu, tiek pagrindinės veiklos lygmeniu, taip pat nustatyti SMART rodiklius; taip pat ragina Agentūrą sukurti pagrindinius veiklos rodiklius, taikomus vykdant administracines paramos funkcijas;

                  4.

                  be to, ragina Agentūrą apsvarstyti galimybę planuojant visą savo veiklą naudoti Gantto diagramą tam, kad būtų galima greitai nustatyti laiką, kurį kiekvienas darbuotojas skiria konkrečiam projektui, ir skatinti naudoti į rezultatus orientuotą metodą; taigi prašo, kad Agentūra informuotų biudžeto įvykdymą tvirtinančią instituciją apie pažangą šioje srityje;

                  5.

                  primena, kad Žuvininkystės komiteto delegacija 2010 m. birželio mėn. lankėsi Agentūroje ir liko labai patenkinta bendra Agentūros reikalų padėtimi, ypač jungtinių veiklos planų vykdymu;

         Žmogiškieji ištekliai

                  6.

                  ragina Agentūrą ištaisyti įdarbinimo planavimo trūkumus; pažymi, kad Audito Rūmai nurodė, kad buvo užpildytos tik 44 iš planuotų 55 laikinų darbo vietų (80 %);

         Vidaus auditas

                  7.

                  pritaria Agentūros iniciatyvai persvarstyti savo biudžeto procedūras ir susijusius finansų srautus, paskirti leidimus išduodančius pareigūnus ir investuoti į darbuotojų mokymą apie finansų valdymą;

                  8.

                  palankiai vertina tai, kad Agentūra 2008 m. nustatė vidaus audito funkcijas (Vidaus audito pajėgumų tarnyba, angl. IAC) tam, kad Agentūros vykdomajam direktoriui ir vadovybei būtų teikiama parama ir patarimai vidaus kontrolės, rizikos vertinimo ir vidaus audito klausimais; pažymi, kad Agentūroje šia paslauga nėra naudojamasi visą darbo laiką, bet Agentūra ja dalijasi su Europos jūrų saugumo agentūra Lisabonoje; pažymi, kad šiuo tikslu 2008 m. birželio 17 d. Agentūra ir Europos jūrų saugumo agentūra pasirašė paslaugų sutartį; taigi mano, kad toks dalijimasis paslaugomis – geriausios praktikos, kurią reikėtų skatinti kitose agentūrose, pavyzdys;

                  9.

                  pripažįsta tai, kad Vidaus audito pajėgumų tarnyba 2009 m. atliko du auditus – dėl vidaus kontrolės standartų įgyvendinimo ir dėl mokėjimų ciklo; ragina Agentūrą informuoti biudžeto įvykdymą tvirtinančią instituciją apie Vidaus audito pajėgumų tarnybos pateiktas rekomendacijas ir veiksmus, kurių ėmėsi Agentūra;

                  10.

                  ragina Agentūros vykdomąjį direktorių iki galo įvykdyti savo įsipareigojimą ir į savo ataskaitą biudžeto įvykdymą tvirtinančiai institucijai, kurioje apibendrintai pateikiama Vidaus audito tarnybos (VAT) ataskaita, įtraukti visas rekomendacijas (įskaitant tas, kurias Agentūra gali atmesti) ir visus veiksmus, kurių imtasi atsižvelgiant į šias rekomendacijas; todėl ragina Agentūros vykdomąjį direktorių pateikti informaciją apie VAT pateiktas keturias labai svarbias rekomendacijas ir veiksmus, kurių ėmėsi Agentūra;

                  11.

                  ragina Agentūrą peržiūrėti savo vidaus kontrolės sistemą siekiant pagrįsti vykdomojo direktoriaus metinį patikinimo pareiškimą ir persvarstyti visas savo administracines ir veiklos procedūras ir atitinkamai patvirtinti dokumentais darbo srautą ir pagrindines kontrolės priemones; be to, ragina Agentūrą nustatyti rizikos valdymo funkciją, kad būtų registruojama rizika ir kuriami riziką mažinančių veiksmų planai;

                  12.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos jo 2011 m. gegužės 10 d. rezoliucijoje (6) dėl ES agentūrų veiklos, finansų valdymo ir kontrolės.

         (1)  OL C 338, 2010 12 14, p. 1.

         (2)  OL L 248, 2002 9 16, p. 1.

         (3)  OL L 128, 2005 5 21, p. 1.

         (4)  OL L 357, 2002 12 31, p. 72.

         (5)  OL L 252, 2010 9 25, p. 128.

         (6)  Priimti tekstai, P7_TA(2011)0163 (žr. šio Oficialiojo leidinio p. 269).